আল-বালাদ, জেদ্দা

আল-বালাদ (আরবি: البلد), যা জেদ্দার ঐতিহাসিক এলাকা (আরবি: جدة التاريخية) নামেও পরিচিত, সৌদি আরবের দ্বিতীয় বৃহত্তম শহর জেদ্দার ঐতিহাসিক অংশ। 'আল-বালাদ' শব্দটির আক্ষরিক অর্থ 'শহর' বা 'নগর'। বহু শতাব্দী ধরে এটি জেদ্দার ঐতিহাসিক ও সাংস্কৃতিক কেন্দ্র হিসেবে পরিচিত এবং শহরের প্রাচীন ঐতিহ্যের গুরুত্বপূর্ণ নিদর্শন হিসেবে বিবেচিত হয়ে আসছে। ঐতিহ্যবাহী হিজাজি বাড়িগুলোর অন্যতম বৈশিষ্ট্য হলো কাঠের তৈরি রোশান (আরবি: روشان) জানালা এবং নকশাকরা কাঠের মাশরাবিয়া। ২০১৯ সালের মে মাসে যুবরাজ মোহাম্মদ বিন সালমান আল-বালাদের ৫৬টি ঐতিহাসিক ভবন পুনরুদ্ধারের জন্য বহু বিলিয়ন ডলারের একটি প্রকল্প ঘোষণা করেন। এই পুনরুদ্ধার প্রকল্পের প্রথম ধাপের ব্যয় ছিল ১ কোটি ৩৩ লাখ মার্কিন ডলার। ২০২৩ সালের অক্টোবরে, সৌদি ভিশন ২০৩০-এর অংশ হিসেবে সৌদি আরবের পাবলিক ইনভেস্টমেন্ট ফান্ড (PIF) আল-বালাদ ডেভেলপমেন্ট কোম্পানি প্রতিষ্ঠার ঘোষণা দেয়। এই কোম্পানির লক্ষ্য হলো জেদ্দার ঐতিহাসিক এলাকা আল-বালাদকে সংরক্ষণ ও উন্নয়নের মাধ্যমে একটি বিশ্বমানের পর্যটন গন্তব্যে রূপান্তর করা ইতিহাস আল-বালাদের প্রতিষ্ঠা সপ্তম শতকে, এবং দীর্ঘ সময় ধরে এটি জেদ্দা শহরের প্রশাসনিক, বাণিজ্যিক ও সামাজিক কেন্দ্র হিসেবে গুরুত্বপূর্ণ ভূমিকা পালন করেছে। ১৯৪০-এর দশকে আল-বালাদের প্রতিরক্ষামূলক শহরপ্রাচীর ভেঙে ফেলা হয়। পরবর্তীতে ১৯৭০ ও ১৯৮০-এর দশকে তেলের বুমের কারণে জেদ্দার অর্থনৈতিক উন্নতি ঘটলে অনেক স্থানীয় বাসিন্দা শহরের উত্তরাঞ্চলে বসতি স্থাপন করেন। তাঁদের কাছে আল-বালাদ ছিল অপেক্ষাকৃত কম সমৃদ্ধ অতীতের স্মারক। এছাড়া, এলাকাটিতে বড় গাড়ির জন্য পর্যাপ্ত পার্কিংয়ের ব্যবস্থা ছিল না এবং এখানকার দোকানগুলোতে দামি ব্র্যান্ডের পণ্যও পাওয়া যেত না। ফলে ধীরে ধীরে বহু নিম্নআয়ের অভিবাসী সেখানে বসবাস শুরু করেন, আর স্থানীয় সৌদি বাসিন্দাদের সংখ্যা কমে যায়। ১৯৭০-এর দশক থেকেই জেদ্দা পৌরসভা আল-বালাদের ঐতিহাসিক স্থাপনা সংরক্ষণের উদ্যোগ নেয়। এই ধারাবাহিকতায় ১৯৯১ সালে জেদ্দা হিস্টোরিক্যাল প্রিজারভেশন সোসাইটি প্রতিষ্ঠা করা হয়, যার উদ্দেশ্য ছিল আল-বালাদের ঐতিহাসিক স্থাপত্য ও সাংস্কৃতিক ঐতিহ্য সংরক্ষণ করা। ২০০২ সালে এই সংস্থার কার্যক্রম পরিচালনার জন্য ৪০ লাখ মার্কিন ডলার বরাদ্দ দেওয়া হয়। ২০০৯ সালে সৌদি আরবের সৌদি কমিশন ফর ট্যুরিজম অ্যান্ড অ্যান্টিকুইটিজ আল-বালাদকে ইউনেস্কোর বিশ্ব ঐতিহ্য তালিকায় অন্তর্ভুক্ত করার জন্য মনোনয়ন দেয়। পরবর্তীতে ২০১৪ সালে এটি আনুষ্ঠানিকভাবে ইউনেস্কোর বিশ্ব ঐতিহ্যবাহী স্থান হিসেবে স্বীকৃতি লাভ করে। ২০০৭ সাল নাগাদ অনেক জেদ্দাবাসী আল-বালাদ থেকে চলে গিয়েছিল; রমজান মাসেও বালাদের রাস্তাগুলো লোকে লোকারণ্য থাকত। সেই বছরের দিকে আল-বালাদকে পুনরুদ্ধার করার জন্য জেদ্দা নগর উন্নয়ন সংস্থা গঠিত হয়েছিল। ঐতিহাসিক এলাকা আল-বালাদ মূলত কয়েকটি পৃথক মহল্লা বা এলাকায় বিভক্ত। আল-মাজলুম মহল্লা: এই মহল্লার নামকরণ করা হয়েছে আবদুলকরিম আল-বারজাঞ্জির নামে, যিনি উসমানীয় সরকারের হাতে নিহত হয়েছিলেন। এটি আল-বালাদের উত্তর-পূর্ব অংশে, আল-আলাউই সড়কের উত্তরে অবস্থিত। এ এলাকায় দার আল-কাবিল, আল-শাফিঈ মসজিদ এবং সুক আল-জামা (বর্তমানে সুক কাবিল নামে পরিচিত) অবস্থিত। আল-শাম মহল্লা: আল-বালাদের উত্তরাংশে অবস্থিত এই মহল্লায় দার আল-সারতি এবং দার আল-জাহিদসহ বেশ কয়েকটি ঐতিহাসিক ভবন রয়েছে। আল-ইয়েমেন মহল্লা: এটি আল-বালাদের দক্ষিণাংশে, আল-আলাউই সড়কের দক্ষিণে অবস্থিত। ইয়েমেনের দিকে মুখ করে থাকায় এর নাম আল-ইয়েমেন রাখা হয়েছে। এই এলাকায় দার আল-নাসিফ, দার আল-জুমজুম, দার আল-শারাওয়ি এবং দার আল-আব্দুল সামাদ অবস্থিত। আল-বাহর মহল্লা: আল-বালাদের দক্ষিণ-পশ্চিম অংশে, সমুদ্রতীরবর্তী এলাকায় অবস্থিত এই মহল্লা। এখানে দার আল-রাদওয়ান অবস্থিত, যা অতীতে 'রাদওয়ান অব দ্য সি' নামে পরিচিত ছিল। ঐতিহাসিক বাড়িগুলি বর্তমান সময়েও আল-বালাদের সবচেয়ে পরিচিত ও প্রাচীন স্থাপনাগুলোর মধ্যে রয়েছে ইয়েমেন মহল্লার দার আল-নাসিফ, দার আল-জুমজুম ও আল-বায়েশেন হাউস; আল-মাজলুম মহল্লার আল-শাফিঈ মসজিদ; এবং আল-শাম মহল্লার দার আল-বানাজা ও আল-জাহিদ হাউস। এসব ঐতিহাসিক ভবনের কয়েকটির উচ্চতা ৩০ মিটারেরও বেশি। শতাব্দীপ্রাচীন হওয়া সত্ত্বেও এগুলোর স্থাপত্যশৈলী ও নির্মাণকৌশল আজও উল্লেখযোগ্যভাবে সংরক্ষিত রয়েছে। জেদ্দার পুরোনো শহর আল-বালাদে প্রায় ৫০০ বছর পুরোনো বহু ঐতিহাসিক ভবন রয়েছে, যেগুলো বর্তমানে পুনরুদ্ধার ও সংরক্ষণের কাজ চলছে। এ উদ্দেশ্যে সৌদি আরবের যুবরাজ মোহাম্মদ বিন সালমান ৫৬টি ঐতিহাসিক ভবন পুনরুদ্ধারের জন্য ১ কোটি ৩৩ লাখ মার্কিন ডলার বরাদ্দের ঘোষণা দেন। এই পুনরুদ্ধার প্রকল্পটি সৌদি সংস্কৃতি মন্ত্রণালয় বাস্তবায়ন করছে। প্রকল্পটির মূল লক্ষ্য হলো ঐতিহাসিক স্থাপনাগুলো সংরক্ষণের পাশাপাশি সৌদি আরবের শিল্প ও সাংস্কৃতিক ঐতিহ্যকে আরও সমৃদ্ধ করা এবং তা দেশি-বিদেশি দর্শনার্থীদের কাছে তুলে ধরা। ২০২৪ সালের মে মাসে জেদ্দার ঐতিহাসিক এলাকা কর্মসূচি (Jeddah Historic District Program) তিনটি ঐতিহাসিক ভবন, জোখদার হাউস, আল-রাইয়িস হাউস এবং কেদওয়ান হাউস, পুনরুদ্ধার করে সেগুলোকে বিলাসবহুল হোটেলে রূপান্তরের পরিকল্পনা ঘোষণা করে। এই পুনরুদ্ধার কার্যক্রমটি সৌদি সংস্কৃতি মন্ত্রণালয়ের তত্ত্বাবধানে পরিচালিত হয় এবং হোটেলগুলোর পরিচালনার দায়িত্ব আল-বালাদ ডেভেলপমেন্ট কোম্পানির ওপর অর্পণ করা হয়। অমুসলিম কবরস্থান অমুসলিম কবরস্থান (পূর্বে খ্রিস্টান কবরস্থান নামে পরিচিত) আল-বালাদের কিং ফাহদ ব্রাঞ্চ রোডে অবস্থিত। কবরস্থানটি উঁচু প্রাচীর ও ঘন গাছপালার আড়ালে থাকায় বাইরে থেকে সহজে দেখা যায় না। এই কবরস্থানের তত্ত্বাবধান ও ব্যবস্থাপনার দায়িত্ব জেদ্দায় অবস্থিত বিভিন্ন পশ্চিমা দেশের কনস্যুলেটের ওপর ন্যস্ত এই কবরস্থানে ৪০০টিরও বেশি সমাধি রয়েছে। এর মধ্যে ফরাসি অভিযাত্রী শার্ল হুবারের স্মরণে নির্মিত একটি সারকোফেগাস এবং দ্বিতীয় বিশ্বযুদ্ধে নিহত এক ব্রিটিশ সৈনিকের জন্য কমনওয়েলথ ওয়ার গ্রেভস কমিশনের একটি সমাধিফলক উল্লেখযোগ্য। এছাড়া, জেদ্দায় নিযুক্ত ব্রিটিশ ভাইস-কনসাল সিরিল উসমান, যিনি যুবরাজ মিশারি বিন আবদুলআজিজ আল সৌদের গুলিতে নিহত হয়েছিলেন, তাকেও এই কবরস্থানে সমাহিত করা হয়েছে। সাম্প্রতিক সময়ে এখানে খুব কম সংখ্যক দাফন সম্পন্ন হয়েছে। সাম্প্রতিক অধিকাংশ সমাধিই ভারতীয় ও ফিলিপিনো শিশুদের। এই কবরস্থানের ইতিহাস ১৬শ শতাব্দী পর্যন্ত বিস্তৃত। সে সময় উসমানীয়–পর্তুগিজ যুদ্ধের সময় নিহত পর্তুগিজদের এখানে সমাহিত করা হতো। কবরস্থানটির চারপাশের প্রাচীর সম্ভবত ১৮১০-এর দশকের উসমানীয়–সৌদি যুদ্ধের পর মিসরের শাসক মুহাম্মদ আলী পাশার নির্দেশে নির্মিত হয়েছিল। ১৯২৫ সালে জেদ্দার যুদ্ধের পর কবরস্থানটি ভাঙচুর ও ক্ষতিগ্রস্ত হয়। গ্যালারি এটি একটি বার্ষিক আয়োজন, যা জেদ্দার ঐতিহাসিক এলাকা আল-বালাদে অনুষ্ঠিত হয়। এই আয়োজনের মূল উদ্দেশ্য হলো আল-বালাদের ঐতিহাসিক ও সাংস্কৃতিক গুরুত্বকে সবার সামনে তুলে ধরা। অনুষ্ঠানের সময় দর্শনার্থীরা আল-বালাদের প্রাচীন রাস্তা ও সরু গলিপথ ঘুরে দেখার সুযোগ পান। পাশাপাশি শিশু ও প্রাপ্তবয়স্কদের জন্য বিভিন্ন ধরনের ঐতিহ্যবাহী বিনোদনমূলক কার্যক্রমেরও আয়োজন করা হয়। ২০১৯ সালের জেদ্দা সিজন পর্যটন উৎসবের অংশ হিসেবে আল-বালাদে "কানজ আল-বালাদ" শিরোনামে বিভিন্ন অনুষ্ঠান অনুষ্ঠিত হয়। কানজ আল-বালাদ ছিল একটি ট্রেজার হান্ট (Scavenger Hunt) ধরনের খেলা, যেখানে অংশগ্রহণকারীদের নির্দিষ্ট স্থান বা বস্তু খুঁজে বের করতে হতো। এই খেলার পাশাপাশি দর্শনার্থীরা এলাকাজুড়ে আয়োজিত ৪১টিরও বেশি সাংস্কৃতিক পরিবেশনা, নাটক ও অন্যান্য অনুষ্ঠান উপভোগ করার সুযোগ পান। আরও দেখুন সৌদি আরবের বিশ্ব ঐতিহ্যবাহী স্থানসমূহের তালিকা জেদ্দা সেন্ট্রাল নোট তথ্যসূত্র ব্র্যাডলি, জন আর. সৌদি আরব উন্মোচিত: সংকটে থাকা এক রাজ্যের অন্তস্তল । পালগ্রেভ ম্যাকমিলান । ২০০৫। বাহ্যিক লিঙ্ক جده التاريخيه ثلاثية الابعاد (জেদ্দাহ আলবালাদ 3d মডেল)